**7. Mooses ja kansa ylittää Kaislameren,** 2. Moos. 13:17-15:21 – **Room. 8:28**

Kuvat: [www.freebibleimages.org](http://www.freebibleimages.org)

**Johdanto:** Mikä on navigaattori? – Vempele, johon voi kirjoittaa osoitteen, minne olet matkalla, niin se kertoo matkan pituuden, ajoajan sekä neuvoo tien perille asti, kertoen ajoissa joka käännöksenkin. Käänny oikealle tms. Jos poistut reitiltä, navigaattori sanoo, käänny takaisin tai tee U-käännös niin pian kuin mahdollista. Navigaattori on hyvä apuväline, joka löytyy älypuhelimistammekin, mutta valitettavasti voi joskus myös erehtyä ja ohjata harhaan.

Israelin kansakin tarvitsi navigaattoria, parempaa kuin mitä meidän tekniset navigaattorimme on. Sellaisen, joka ei koskaan petä.

**Kuva 1**

Israelilaiset olivat jo hirvittävän pitkään rukoilleet ja odottaneet Jumalaa päästämään heidät vapaaksi Egyptin orjuudesta. Vihdoin viimein, kymmenen vitsauksen jälkeen, Egyptin farao päästi israelilaiset lähtemään. Jes, Vapaita ollaan – Jumalan lupaama oma maa odottaa – täältä tullaan!

Monet ehkä ajatteli, että nyt he olivat jättämässä ongelmat taakseen Egyptiin, mutta todellisuudessa taistelut olivat vasta alkaneet. Tulevina päivinä heidän tulisi luottaa Jumalan hallintavaltaan elämässään enemmän kuin koskaan ennen. **Heidän tulisi oppia tämä raamatun totuus: Room 8:28 – ei tuu olemaan helppoa, mutta kaikki vaikuttaa heidän parhaakseen, koska Jumala johdattaa heitä.** Mooseksen ja Aaronin johdolla valtava joukko ihmisiä aloitti matkansa pois Egyptistä. Mooseksen ja Aaronin tehtävä johtaa kansaa ei ollut sekään helppo…

**Kuva 2**

Jumala auttoi heitä: **2. Moos. 13:21-22** Aika hyvä navigaattori, eikö vain? On varmaan ollut hyvin lohdullista tietää, että Jumala kulkee mukana heidän matkassaan ja näyttää tietä ja varjelee. Ja vielä noin konkreettisesti.

**Mutta hei, minne sä olet matkalla?** Jos uskot Jeesukseen, niin taivaaseen. Se on sun ja mun määränpää. Meidät on luotu taivasta varten ja taivaaseen on elämän mittainen matka. **Mikäs on sun navigaattori, joka sua ohjaa sinne?** Jumala. **Miten Jumala johdattaa sinua?** Jumala sanoo, että hän johdattaa meitä, kun kuljemme rukoillen. Pyydä Jumala johdattamaan sua ja hän johdattaa sua puhuen Sanansa kautta mutta vaikuttaen myös elämäsi olosuhteisiin ja hän käyttää myös toisia ihmisiä antamaan sulle vinkkejä, mitä milloinkin tulee tehdä. Kun sinä elät elämääsi Jumalan kanssa, näet, miten hän ohjaa elämääsi. Joskus valinnat on helppoja, joskus vaikeita, joskus joudut odottamaan Jumalan ohjeita pitkäänkin. Mutta kun kuljet Jumalaan luottaen, Jeesus vie sut perille taivaaseen. Varmasti!

Israelin kansa tarvitsi todella Jumala johdatusta. Jumala ei nimittäin johdattanut israelilaisia lyhintä reittiä kohti luvattua maa, vaan pitempää reittiä, autiomaan kautta. **Miksi?** Jos olisivat menneet suorinta tietä, heitä olisi heti ollut vastassa viholliskansa, filistealaiset ja he olisivat joutuneet heti taisteluun. **Suorin ja helpoin reitti ei ole aina paras.** Joten Jumala johti niin, ettei ne joudu heti taisteluun, jotteivat ala katua ja palaa takaisin Egyptiin. Jumala ei oo luvannut meillekään helppoa elämää, mutta on luvannut kanssamme ja viedä perille.

**Kuva 3**

Jumala käski Moosesta leiriytymään lähelle Kaislamerta. Sitten Mooses sai huonoja uutisia Jumalalta. **2. Moos. 14:4** Miksi Jumala kovetti faraon sydämen niin, että se tuottaa israelilaisille taas ongelmia ja ahdistusta? **Sen tähden, että Jumala voi näyttää voimansa ja kunniansa, jotta egyptiläiset ymmärtävät, Hänen olevan elävä, todellinen Jumala**. Jumala oli kyllä jo aiemminkin näyttänyt voimansa, mutta ei egyptiläiset vieläkään uskoneet Häneen.

**Miksi Jumala ei ota kaikkia vaikeuksia pois sun ja mun elämästä?** Ongelmien ja kysymysten keskellä sä opit parhaiten tuntemaan Jumalaa ja uskosi Häneen kasvaa ja kasvat myös ihmisenä. Vaikeuksissa opit paljon sellaista, mikä auttaa sinua elämäsi tulevissa haasteissa. Niistä voi olla apua myös toisille. Kun koulukaverisi näkee, kuinka Jumala oikeaan aikaan ja oikealla tavalla auttaa sinua selviytymään vaikeuksista, hän voi ymmärtää, että Jumalaan kannattaa luottaa. Sen tähden Jumala muistuttaa meitäkin: **Room 8:28 – niin mukavat kuin vaikeat asiat on parhaaksemme! Kaikella on tarkoituksensa.** **Jumala näkee enemmän ja pidemmälle kuin minä ja sinä ja kääntää vaikeat asiat voitoiksi.**

Farao siellä Egyptissä alkoi harmitella, että mitä me teimmekään, kun päästimme israelilaiset vapaaksi. Ja hän otti sotaväkensä ja hevoset sotavaunuineen, ja lähti ajamaan israelilaisia takaa.

**Kuva 4**

Ehkä israelilaiset kuulivat vaunujen kaukaisen jyrinän tai hevosten kavioiden kopseen. He katsoivat taakseen ja kauhukseen huomasivat faraon armeijan lähestyvän. **Vihollinen toisella ja Kaislameri toisella puolella, he olivat loukussa!** Toivoton tilanne, josta ei ole ulospääsyä.

**ESSI JA ELMERI**

**Kansa varmasti mietti, miksi he olivat tässä pelottavassa tilanteessa**. Eikö Jumala itse ollut johdattanut heidät pois Egyptistä, sinne meren rantaan? Ihmiset moittivat nopeasti Moosesta ja sanoivat hänelle: **2. Moos. 14:11,12** Pelkonsa ja valitustensa keskellä israelilaiset unohtivat jotain hyvin tärkeää. **Mitä? – Jumala oli läsnä ja heidän elämänsä oli hänen hallinnassaan, hän johdatti heitä juuri oikeaa reittiä pitkin.** Me ihmiset emme taida olla missään tyytyväisiä. Juuri kun kansa oli vapautunut orjuudesta, nähneet Jumalan voiman, he vaikeroivat, ja kaipasivat takaisin orjuuteen ja syyttivät Jumalaa siitä, että oli heidät vapauttanut. **Se todistaa meille sen, että he tarvitsivat Jumalan apua kaikkeen, he eivät voineet itseänsä auttaa vihollisen edessä.** Heillä oli vaan pelkoa, epäuskoa, ja toivottomuutta ilman Jumalaa ja niin se on meilläkin.

Kun tapahtuu ikäviä asioista, sinustakin saattaa tuntua siltä, että asiat eivät oo Jumalalla hallinnassa. Joskus me itse tai ihmiset, joita rakastamme, sairastuvat, tai jopa kuolevat. Vanhemmat menettävät työnsä, tai heille tulee avioero, tai tulipalo vie kodin**. Missä Jumala on silloin, kun ikäviä asioita tapahtuu?** Ajattelet kenties, että parempi olis elää ilman Jumalaakin, kerran hän ei auta. Raamattu opettaa, että Jumala on Kaikkivaltias. Hän hallitsee kaikkia asioita ja saattaa kaiken tapahtumaan tahtonsa ja päätöksensä mukaan” (Ef.1:11). Hän sallii vaikeiden asioidenkin tapahtuvan elämässäsi, ja tuo niihin suunnitelmansa mukaisen ratkaisun**. Et voi aina ymmärtää, miksi tiettyjä asioita tapahtuu, mutta voit olla varma, että Jumala valvoo ja johdattaa elämääsi ja kaikki vaikuttaa sun parhaaksesi.**

**Kuva 5**

Israelin kansa hätääntyi pelon keskellä, mutta Mooses ei. Mooses sanoi**: 2. Moos. 14:13,14**

Ei huolta, Jumalalla on tämänkin tilanne hallussa. Jumala kertoi Moosekselle, kuinka Hän valmistaisi heille pakotien. Ja ohjeisti, mitä Mooseksen tulee tehdä. Sitten pilvi, joka oli johtanut heitä, siirtyi taka-alalle, sulkien egyptiläisten tien. Pilvi aiheutti pimeyden egyptiläisten ylle, mutta antoi valoa israelilaisille. Läpi yön Jumalan läsnäolon pilvi suojasi Israelia viholliselta.

Silloin kun sinulla on kaikkein vaikeinta, kaikkein pimeintä, et tiedä yhtään mitä tuleman pitää, mitä sun pitäis ajatella tai tehdä. Jumala ympäröi ja suojaa sinua. Kaikki on Jumalan käsissä.

Seuraavaksi israelilaisten parissa tapahtui jotain hyvin ihmeellistä, mikä osoitti heille, että kaikki todellakin oli Jumalan hallinnassa.

**Kuva 6**

Jumalan ohjeitten mukaan, Mooses kohotti sauvansa ja ojensi kätensä meren ylle. Kun kansa katseli ihmeissään, Jumala nosti voimakkaan tuulen, joka siirsi veden syrjään molemmille puolille. Näkyviin ilmestyi kuiva maa, joka muodosti polun meren halki. **Jumala avasi pelastustien! Jopa meren aallot olivat Jumalan hallinnassa!**

**Jumalaa johdattaa elämääsi, niin että hän voi avata sinulle tien, vaikka läpi meren, hän voi panna sinut kulkemaan sellaista reittiä, mikä tuntuu aivan mahdottomalta**. Luulet olevasi umpikujassa, kaikki on huonosti ja pilalla, mutta Jumalalla on aina suunta selvänä. Me hätäännymme helposti vaikeuksissa, mutta entäs jos opeteltaskin kiittämään niissä hetkissä Jumalaa siitä, että hän on kanssamme ja johdattaa meitä eteenpäin. Voit kertoa Jumalalle myös, että olet neuvoton, etkä ymmärrä mitä tulee tehdä. Pyydä Häneltä myös luottamusta ja kärsivällisyyttä odottaa Hänen aikaansa ja tapaansa ratkaista asiat, sillä hän toimii sun parhaaksesi.

Israel näki, kuinka jopa meren aallot tottelivat Jumalaa, heidän hyväkseen! Valtava joukko ihmisiä astui rannalta kuivaan merenpohjaan, seuraten polkua, jonka Jumala oli heille valmistanut. Jännittävää!

Kun egyptiläiset näkivät israelilaisten pakenevan mereen, he lähtivät takaa-ajoon. Pelottomina he ajoivat vaunuillaan kuivaan uomaan.

**Kuva 7**

Mutta Jumala aiheutti egyptiläisten keskuuteen sekaannuksen, heidän vaunujensa pyörät jäivät kiinni pehmeään maahan. ”Käännytään takaisin ja mennään pois israelilaisten luota!” he huusivat. ”Jumala taistelee heidän puolestaan!” Egyptiläiset tajusivat, etteivät he voi taistella totista, elävää Jumalaa vastaan.

Kun israelilaiset olivat päässeet toiselle puolen merta, Mooses ojensi sauvansa meren ylle, jolloin egyptiläiset jäivät purkautuvien aaltojen alle ja hukkuivat. **Israelilaiset näkivät nyt, että Jumalalla oli täysi hallintavalta!** **He näkivät Jumalan suojelevan ja taistelevan heidän puolestaan, ja nyt he olivat turvallisesti meren toisella puolella.**

**Kuva 9**

Israelilaiset juhlivat Jumalan suurta tekoa tanssien ja laulaen. He ylistivät Jumalaa Hänen voimastaan ja hallinnastaan heidän elämässään. Kaikki oli ollut heidän parhaakseen.

Anna sinäkin Jumalan johdattaa sua! Saat luottavaisesi uskoa siihen, Jumala hallitsee sun tätä hetkeä ja tuleviakin päiviä. Ja hänellä on aina kaikelle tarkoitus. Vaikeudetkin muuttuvat ihmeellisiksi voitoiksi. Vaikket et näe sitä tänään, jotain päivänä ymmärrät, että Jumala toimii sun parhaaksesi. Luota siis tähän lupaukseen: **Room.8:28**

**Lue kysymys ja valitse oikea vastausvaihtoehto**

1. **Kenen johdolla Israelin kansa aloitti matkansa pois Egyptistä?**
   1. Pietarin ja Johanneksen
   2. Mooseksen ja Aaronin
   3. Daavidin ja Saulin
   4. Markuksen ja Aaron
2. **Minne kansa matkusti?**
   1. Turvapaikkaan Turkkiin
   2. Babyloniaan vankeuteen
   3. Babyloniaan vankeuteen
   4. Luvattuun maahan
3. **Miten Jumala näytti kansalle, mitä tiedä tulee kulkea?**
   1. ajoi autolla edeltä
   2. osoitti kartalta reitin
   3. kulki itse heidän edellään pilvi- ja tulipatsaassa
   4. näytti valomerkeillä suuntaa
4. **Minne sinä Jeesukseen uskovana olet matkalla?**
   1. Taivaaseen
   2. Kadotukseen
   3. Et minnekään
   4. Et voi tietää, minne elämä johtaa
5. **Miten pääset varmasti perille Taivaaseen?**
   1. kun seuraat pilviä
   2. uskomalla Jeesukseen
   3. et mitenkään
   4. kuuntele oman järkesi ääntä
6. **Minkä ongelman kansa kohtasi ensimmäiseksi?**
   1. egyptiläiset lähtivät ajamaan heitä takaa
   2. vesi loppui
   3. heille tuli ikävä Egyptiin
   4. he eksyivät
7. **Miksi Jumala ei ota kaikkia vaikeuksia pois elämästäsi?**
   1. Jumala on jääräpää
   2. parasta elämässäsi on vaikeudet
   3. niiden kautta opit tuntemaan paremmin Jumalaa ja uskosi Häneen kasvaa
   4. Jumala tahtoo, että elämäsi on vaikeaa.
8. **Miksi israelilaiset eivät päässeet pakoon egyptiläisiä?**
   1. he olivat hitaita
   2. edessä oli korkea vuori
   3. egyptiläisiä tuli joka puolelta
   4. edessä oli meri
9. **Mihin sinä voit luottaa aina?**
   1. Kaikki vaikuttaa sinun parhaaksesi, kun luotat Jumalaan
   2. Äiti on aina oikeassa
   3. Elämä Jeesuksen kanssa on aina helppoa.
   4. Selviät varmasti kaikesta yksin.
10. **Mitä Mooses sanoi kansalle?**
    1. Juoskaa pakoon!
    2. Esittäkää kuolleita.
    3. Älkää pelätkö, saatte nähdä kuinka Jumala pelastaa meidät!
    4. Hmm. mietitäänpä.
11. **Kun et tiedä, mitä tehdä ja minne mennä, mitä kannattaa tehdä?**
    1. luovuta, älä tee mitään
    2. rukoile Jumalalta viisautta ja johdatusta, kuuntele Jumalaa
    3. pysy paikallaan
    4. valita ja suutu Jumalalle

**Essi ja Elmeri Mooses ja kansa ylittää Kaislameren**

* **Ennen opetusta**

**Elmeri: Mä en ymmärrä meidän iskää. Mä oon niin ärsyyntynyt.**

Essi: No, mitä se nyt on tehnyt tai sanonut?

**Elmeri: No, kun meidän piti lähteä jo eilen meidän serkkujen luo. Mä oon odottanut sitä reissua tosi paljon ja rukoillutkin, että Jumala johdattais ja varjelis meidän matkan sinne.**

Essi: Miksi ette sitte mennytkään?

**Elmeri: Kun meidän auto hajosi niin, ettei sillä nyt voi ajaa. Iskä vei sen huoltoon ja me saadaan se ehkä ensi viikolla vasta takas.**

Essi: Voi ei! Mutta eikö se oo sit ihan ymmärrettävä juttu, miksi ette lähtenyt reissuun?

**Elmeri: Joo. Mutta iskä sanoi, että tää oli varmasti vaan meidän parhaaks. Sitä mä en ymmärrä.**

Essi: Täh? En minäkään ymmärrä. Ajatteliko sun iskä siis, että se oli hyvä, kun auto hajos? Eikö se olisi itse halunnutkaan lähteä sinne?

**Elmeri: Tuskin se auton hajoamisesta iloitsee, kun korjauskin maksaa niin paljon. Ja ois se varmasti reissuun halunnut lähteä, kun sekin on puhunut siitä jo niin pitkään ja suunnitteli meille kaikkea kivaa.**

Essi: Hmm. mitähän hyvää se sit uskoo asiassa olevan?

**Elmeri: Sitä mä en voi ymmärtää… Mua ainakin ärsyttää ja suututtaa niin paljon. Kaikki hyvät suunnitelmat meni ihan myttyyn.**

Essi: Mutta on kai teidän mahdollista se reissu tehdä joskus muulloinkin?

**Elmeri: Joo, joo. Mut kun jotain oottaa ja suunnittelee ja se ei onnistu, niin ei paljon lohduta ajatus siitä, että ehkä se reissu voi joskus toiste onnistua. Ja mä sitä paitsi rukoilinkin, eikä sekään auttanut mitään…**

Essi: Mä kyllä ymmärrän tuon, kun minusta tuntui ihan samalta, kun mä olin ilmoittautunut heppaleirille, mutta en lopulta päässyt sinne, kun satutin jalkani niin pahasti.

**Elmeri: Kiitti Essi, kun ymmärrät, mutta ei kai mun auta, kun murjottaa nyt vaan…**

Essi: Höh, kai me nyt joku muukin ratkaisu asialle keksitään… Nyt ainakin siirretään ajatuksemme Raamatun maailmaan.

**Essi ja Elmeri Mooses ja kansa ylittää Kaislameren**

* **opetuksen välissä**

Essi: Voi apua, mikä tilanne! Sanoikohan joku israelilaisille, että tää on vaan teidän parhaaksenne?

**Elmeri: Mitä hyvää tuostakin muka voi seurata? Kerropa se.**

Essi: En tiiä, mutta me on jo aiemmin opittu, ettei me voidakaan ymmärtää kaikkea, parempi luottaa Jumalaan kuin omaan ymmärrykseen.

**Elmeri: Se tarkoittanee myös sitä, että parempi kuunnella miten tilanne eteni.**

**Essi ja Elmeri Mooses ja kansa ylittää Kaislameren**

* **opetuksen jälkeen**

**Elmeri: Arvaa minkälaisen viestin mä äsken sain?**

Essi: Missä välissä sä sun puhelinta katsoit?

**Elmeri: No, ihan nopsasti äsken vaan… iskältä oli tullut viesti.**

Essi: No, ilmoittiko se, että auto on kunnossa ja voitte vielä tänään lähteä?

**Elmeri: Ei, ei, ei. Vaan se kertoi, että niille mun serkuille oli tullut oksennustauti. Ne kaikki oksentaa ja ripuloi siellä. Hyi!**

Essi: Vieläkö harmittaa, että et päässyt serkkujesi luokse?

**Elmeri: Ei todellakaan harmita! Mä oon niin onnellinen, että meidän auto hajos ja me ei päästy sinne. Se oksennustauti ois väkisinkin tarttunut muhun.**

Essi: Sun iskä siis oli oikeassa… auton hajoaminen oli sun parhaaksi.

**Elmeri: Todellakin. Mutta ymmärrän sen vasta nyt jälkikäteen.**

Essi: Niin, vaikeapa se oli niiden israelilaistenkaan ymmärtää, että miksi joutuivat umpikujaan, vaikka kulkivat Jumalan johdatuksessa.

**Elmeri: Mutta oli ne varmasti tosi iloisia, kun meri aukesi ja pääsivät turvaan.**

Essi: Joo, Jumala tiesi, että sekin vaikea tilanne oli parhaaksi heille. Israelilaiset, egyptiläiset ja mekin vielä tänään ymmärretään tuon tilanteen kautta, että Jumala on suuri, Hän hallitsee ja johtaa kaikkia tilanteita.

**Elmeri: Jumalan johdatus on ihmeellinen asia. Hän ei vie meitä helpointa reittiä, sillä ongelmien ja vaikeuksien keskellä me opitaan paremmin tuntemaan Jumalaa ja meidän uskomme vahvistuu.**

Essi: Niinpä. Joskus on kuitenkin vaikea ymmärtää, miten Jumalan johdattaa, mutta tuo teidän auto juttu oli ainakin selkeää johdatusta. Teidän ei tarvinnut miettiä, että lähdettekö matkaan vai ette.

**Elmeri: Joo, ei todellakaan tarvinnut miettiä, mutta en mä ymmärtänyt, että se oli Jumalan johdatusta ja siksi mua vaan ärsytti koko asia.**

Essi: Mut jospa tässä oli hyvää myös se, että sä opit sen, että Jumala näkee pidemmälle kuin sä, ja hallitsee kaikkia asioita, ja sen takia ikävät asiatkin voivat olla sun parhaaksi.

**Elmeri: Jeps, jospa vaan aina muistaisin sen!**